Chiar dacă nu e încă martie, soarele de primăvară care s-a instalat de câteva zile afară ne duce cu gândul la vacanță. Dacă unii caută destinații cât mai îndepărtate, noi am ales să punem pe harta Designist o pensiune de la noi, din Deltă, pe brațul Chilia, aproape de caii sălbatici din pădurea Letea. Am primit un pont că, aici, fiecare vizită e o experiență în sine. Limanul Resort, here we come! 🙂 Limanul Resort este un complex de 550 de metri pătrați, proiectat și amenajat de biroul de arhitectură SYAA, adică Eliza Yokina și Adrian Soare, împreună cu Rodica Dina și Magda Vieriu. Ar trebui să-i cunoști deja, mai ales dacă ai trecut recent pe la Simbio sau dacă ai mai și citit pe Designist despre casa cu aspect mediteranean de lângă București sau despre cele trei dormitoare ca-n povești. “La Limanul am vrut să construim la scara locului, cu respect pentru natură, arhitectură și materialele tradiționale, totul la un standard de confort contemporan. Ne-am propus să creăm o atmosferă relaxată, prietenoasă, fără excese, așa cum credem că este spiritul Deltei,” aflăm chiar de la Eliza. “Chiar dacă, inevitabil, suprafața complexului depășește cu mult volumul unei case din zonă, am încercat să adaptăm proiectul specificului Deltei. În primul rând, am spart construcția în mai multe pavilione, astfel încât volumul fiecăruia dintre ele să poată fi raportat la celelalte imobile din jur,” ne-au spus arhitecții. Amenajarea pensiunii a avut ca temă de plecare spiritul sălbatic al Deltei și apropierea de natură. S-au folosit în mare parte materiale precum lutul, stuful, lemnul sau pietrișul, și cam tot ceea ce a putut fi găsit local, doar construcția în sine fiind din beton. Pereții sunt tencuiți cu lut printr-o tehnică specifică zonei, iar acoperișul este învelit în stuf. Mâna de lucru a fost, de asemenea, găsită în comuna Chilia Veche, precum și o parte din elementele decorative din camere, care provin de la localnici sau din colecția privată a proprietarului. La Limanul ajungi după un drum de aproximativ 400 de kilometri cu mașina (din București) și o trecere cu feribotul, cu tot cu mașina. Sau, dacă-ți lași mașina la Tulcea, după o plimbare cu barca din Portul Tulcea. Curtea din față este și locul de primire al oaspeților și tot aici poți să-ți lăși mașina. Treci pe la recepție și, în drum spre cameră, traversezi curtea interioară cu piscină și șezlonguri. Dacă ar fi o zi de vară, ai profita instant de apa turcoaz… De pe terasa din fața camerei n-o să vezi marea, ci piscina, iar dincolo de curte se întinde o livadă cu pomi fructiferi. Deja ți-e poftă de un pește pe grătar, așa că pleci spre restaurant, în inspecție. În tăvălugul de amintiri cu soare, vară, canale ascunse și mirosuri îmbietoare de Deltă, ne spunem că trebuie să mergem mai des în vacanță în această parte de țară! 🙂 Dintre cele 12 camere, fiecare de 20 de metri pătrați, îți sugerăm să alegi una cu tăblia patului făcută din uși vechi, cu albastrul scorojit, dar încă intens al Deltei. Instant te vei simți ca Alice într-o țară a Minunilor cu accente marine. Și, da, te vei întreba oare spre ce dădeau odinioară aceste uși. 🙂 “Am căutat să creăm o atmosferă specifică fiecărei camere, astfel încât oaspeții să o poată alege pe cea potrivită personalității și dispoziției lor. În felul acesta, două vizite la pensiune nu vor fi la fel și, de fiecare dată, vizitatorii pot experimenta de la albastrul marin până la albul zăpezii,” povestește Adrian. “Finisajele și mobilierul nu au beneficat de un buget mare. Multe dintre obiecte au fost făcute pe comandă, iar altele cumpărate de la IKEA sau magazine specializate din domeniu Horeca. Cele mai importante accesorii și obiecte de mobilier sunt vechi și au fost găsite în zonă,” am aflat de la Eliza. Terasa din cerdac e locul perfect să te retragi spre seară, cu un vin bun, un joc de whist și o șuetă cu prietenii. Ne bucurăm tare mult că nu s-au respectat planurile inițiale în care piscina urma să fie un heleșteu decorativ. Nu de alta, dar este irezistibilă o baie atât de aproape de cameră. 🙂 Ți-am mai povestit acum doi ani de o altă oază din Deltă, proiectul 5 Chirpici, care, de asemenea, integrează confortul contemporan arhitecturii tradiționale, specifice zonei. Iar dacă vrei să aduci mai aproape de casă acoperișurile tradiționale din stuf, ce dau farmecul Deltei, îți dăm un pont despre meșterii de la Ecosocial Stuf, care te pot ajuta. Fotografii: de Andrei Mărgulescu, prin SYAA și limanulresort.ro Tweet